Diari Oficial de la Generalitat Valenciana


Sumari del DOGV 2437, del 27-01-1995 (1995/833671)

CONVOCATÒRIA de 10 de gener de 1995, de les Corts Valencianes, de concurs-oposició per a la provisió de 15 places d'uixers de les Corts Valencianes.
----------------------------------------------------------------------------------------------------------------------------------------------------

### Dades del document

Número de DOGV
:   2437

Data del DOGV
:   27-01-1995

Secció del DOGV
:   AUTORITATS I PERSONAL

Número del document
:   1995/833671


Data del document
:   10-01-1995

Organisme emissor
:   Corts Valencianes

Tipus de document
:   Convocatòria

CONVOCATòRIA de 10 de gener de 1995, de les Corts Valencianes, de concurs-oposició per a la provisió de 15 places d'uixers de les Corts Valencianes.   
De conformitat amb les competències que li atorga l'article 32.4 del Reglament de la Cambra i l'article 31 dels Estatuts de Govern i Règim Interior de les Corts Valencianes, la Mesa de les Corts Valencianes, en sessió realitzada el dia 10 de gener de 1995, ha acordat convocar concurs-oposició per a la provisió de 15 places d'uixers de les Corts Valencianes, que es regirà per aquestes  
Bases  
Primera  
L'objecte d'aquesta convocatòria és la provisió de 15 places d'uixers vacants en la plantilla de les Corts Valencianes del grup E nivell 9. El nombre de places convocades es podrà ampliar, per acord de la Mesa de les Corts Valencianes en el cas que es produesquen vacants en aquestes places entre la data de la convocatòria i la d'inici de les proves.  
Segona. Requisits dels/les candidats/es.  
Per a l'admissió a les proves selectives caldrà, de conformitat amb el que disposa l'article 30 dels Estatuts de Govern i Règim Interior de les Corts Valencianes, complir els requisits següents:  
a) Tenir la nacionalitat espanyola, o la d'algun dels estats membres de la Unió Europea, o la d'aquells estats als quals siga d'aplicació la circulació lliure de treballadors, en els termes previstos en la llei estatal que regule aquesta matèria.  
b) Haver fet 18 anys d'edat.  
c) Estar en possessió del Certificat d'Escolaritat o en condicions d'obtenir-lo en la data en què acabe el termini de presentació d'instàncies.  
d) No trobar-se inhabilitat/ada per a l'exercici de la funció pública per sentència ferma.  
e) No haver estat separat/ada del servei públic mitjançant expedient disciplinari.  
f) Complir els requisits que s'estableixen en aquesta convocatòria.  
Els/les candidats/tes hauran de complir aquests requisits en la data en què acabe el termini de presentació de sol·licituds.  
Tercera. Procediment de selecció  
El procediment de selecció d'aspirants constarà de les fases següents:  
1. Oposició.  
2. Concurs.  
1. Fase d'oposició  
Primer exercici. Consistirà en la realització de proves psicotècniques encaminades a conèixer si els aspirants reuneixen les aptituds pròpies de la funció d'uixer.  
Aquest primer exercici serà eliminatori. El tribunal determinarà si els aspirants són aptes o no aptes, en funció de les proves psicotècniques realitzades i de conformitat amb criteris tècnics.  
Segon exercici. Comprendrà:  
a) Realització d'unes proves aritmètiques de càlcul senzill.  
b) Exercici de redacció durant un temps màxim d'1 hora sobre un tema triat lliurement pel tribunal. Es valoraran els coneixements del tema, la claredat d'exposició, l'ortografia i el nivell de formació cultural.  
Tercer exercici. Exposició per escrit, durant un temps màxim d'una hora, de dos temes extrets a sort entre els que integren el programa corresponent a aquest exercici (annex I).  
Aquests dos exercicis, segon i tercer, també seran eliminatoris i es qualificaran de 0 a 10 punts. Caldrà obtenir un mínim de cinc punts per a passar a l'exercici següent.  
Quart exercici. Que tindrà caràcter voluntari. Traducció del castellà al valencià d'un text proposat pel tribunal, durant un temps màxim de 20 minuts.  
Aquest exercici es qualificarà de 0 a 2 punts i no tindrà caràcter eliminatori.  
Al final del primer exercici es farà pública una relació d'aspirants aptes. En la resta d'exercicis es publicarà una relació dels/de les aspirants aprovats/ades, amb expressió de la puntuació assolida.  
La qualificació de la fase d'oposició es determinarà per la suma aritmètica de les corresponents als exercicis segon, tercer i quart.  
La qualificació final del concurs-oposició es determinarà per la suma aritmètica dels punts obtinguts en la fase de concurs i en la d'oposició.  
En aquells exercicis que no puguen realitzar-se conjuntament, l'ordre d'actuació dels i de les aspirants serà, de conformitat amb la Resolució d'11 de maig de 1994, de la Direcció General de la Funció Pública de la Generalitat Valenciana, per ordre alfabètic de cognoms i començarà per la lletra N.  
2. Fase de concurs  
En la fase de concurs es valoraran els mèrits que tot seguit es relacionen, de conformitat amb el barem següent:  
a) Haver ocupat plaça anàloga en aquest o altre parlament o en l'administració pública, 0,25 punts per any, fins un màxim de 2 punts.  
b) Mèrits acadèmics, títols professionals que guarden relació amb la plaça que s'ha d'ocupar, fins un màxim de 2 punts.  
c) Cursos realitzats: es valoraran els cursos de formació i perfeccionament que tinguen relació amb temes de caràcter general de l'administració pública, o bé amb la plaça que s'ha d'ocupar, organitzats per centres oficials, fins un màxim de 2 punts.  
Quarta. Sol·licituds  
Qui vulga prendre part en aquest concurs-oposició haurà de presentar o trametre la sol·licitud (segons el model que figura en l'annex II), dirigida a la Presidència de les Corts Valencianes, C/ Salvador, números 15 i 17 de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptadors l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.  
A la sol·licitud s'adjuntarà una llista dels mèrits que s'al·leguen per a la seua valoració en la fase de concurs. Caldrà acreditar-los documentalment (títols, certificats, etc.).  
Cinquena. Admissió d'aspirants  
Acabat el termini de presentació d'instàncies, la Presidència de les Corts Valencianes aprovarà la relació provisional de les persones admeses i excloses que es publicarà en el Butlletí Oficial de les Corts Valencianes i indicarà, segons l'article 71 de la Llei de Règim Jurídic de les Administracions Públiques i del Procediment Administratiu Comú, el termini per a esmenar els defectes en què haja incorregut la persona interessada o, si escau, el d'al·legacions per a les excloses de la llista. Acabat aquest termini i vistes les reclamacions i esmenats els defectes, es dictarà resolució que aprove la llista definitiva de les persones admeses i excloses, la qual serà publicada en el Butlletí Oficial de les Corts Valencianes.  
Igualment, el president de la Cambra ordenarà la publicació en el Butlletí Oficial de les Corts Valencianes de:  
- El tribunal qualificador que ha de jutjar el concurs-oposició.  
- El lloc, data i hora d'inici dels exercicis de la fase d'oposició.  
Sisena  
El tribunal qualificador que serà designat per la Mesa de les Corts estarà compost de la forma següent:  
President: el president de les Corts Valencianes o el vice-president que hi delegue.  
Vocals:  
- Dos membres de la Mesa de les Corts Valencianes.  
- El lletrat major.  
- Un/a funcionari/ària de les Corts Valencianes que pertanya al grup E o superior, per designació de la Mesa, oït el Consell de Personal.  
- Un/a representant del Consell de Personal que actuarà amb veu i sense vot.  
- El secretari o la secretària, que serà un funcionari o una funcionària de les Corts que actuarà a aquests efectes amb veu i sense vot.  
El tribunal quedarà constituït a més pels membres suplents respectius que, simultàniament amb els membres titulars, hagen de designar-se.  
El tribunal podrà utilitzar, sota la seua direcció, ajudants per agilitar les proves. Així mateix, podrà disposar la incorporació al seu treball d'assessors/es especialistes, que limitaran la seua actuació a l'exercici de l'especialitat tècnica.`  
Els membres del tribunal, i també els assessors o les assessores, hauran d'abstenir-se i podran ser recusats pels interessats quan concórreguen en ells circumstàncies de les previstes en els articles 28 i 29 de la Llei de Règim Jurídic de les Administracions Públiques i Procediment Administratiu Comú.  
Així mateix, hauran d'abstenir-se aquells que hagen realitzat tasques de preparació d'aspirants en els cinc anys anteriors a la publicació d'aquesta convocatòria.  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú per als òrgans col·legiats.  
El tribunal tindrà la categoria cinquena de les previstes en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i l'Ordre de 17 de febrer de 1986, per la qual es desplega l'anterior decret.  
Setena  
Acabat el concurs-oposició, es farà pública la llista de les persones aprovades segons l'ordre de puntuació obtinguda, que s'elevarà a la Mesa de les Corts Valencianes amb la corresponent proposta de nomenament.  
El tribunal no podrà aprovar ni declarar que han superat les proves selectives un nombre d'aspirants superior al de places convocades.  
Els opositors o opositores que propose el tribunal per a ocupar la plaça, hauran de lliurar en el Departament de Gestió de Personal, dins del termini de vint dies hàbils comptadors a partir que es faça pública la llista de les persones aprovades, els documents següents:  
1) Certificat de naixement, expedit pel registre civil corresponent o fotocòpia compulsada del DNI.   
2) Certificat mèdic acreditatiu de no patir malaltia o defecte físic que impedesca l'exercici de les corresponents funcions, expedit per la Direcció Territorial de Salut de la Conselleria de Sanitat i Consum, o pels organismes competents de les comunitats autònomes.  
3) Fotocòpia compulsada del Certificat d'Escolaritat.  
4) Declaració jurada o promesa de no haver estat separat/ada del servei públic mitjançant expedient disciplinari, ni trobar-se inhabilitat/ada per a l'exercici de la funció pública.  
Vuitena  
Una vegada comprovada la conformitat dels documents presentats, la Mesa formularà el nomenament corresponent que serà publicat en el Butlletí Oficial de les Corts Valencianes i notificat a les persones interessades.  
Aquestes s'incorporaran al servei de les Corts Valencianes en un termini de 20 dies hàbils comptadors a partir de la notificació. Si es produeix algun defecte en la documentació que impedesca el nomenament, o el nomenat o la nomenada no s'incorpora al seu lloc de treball en el termini establert, la mesa podrà fer la substitució per qui seguesca en puntuació en la qualificació del tribunal.  
Els nomenats o nomenades ho seran amb caràcter provisional per un període de sis mesos, d'acord amb el que preveu l'article 33 dels Estatuts de Govern i Règim Interior de les Corts Valencianes. Superat aquest període de pràctiques, es farà el nomenament, si escau, com a funcionari/ària de les Corts Valencianes.  
Novena  
La sol·licitud de les persones interessades per a prendre part en aquesta convocatòria comporta l'acceptació expressa d'aquestes bases.  
Deu  
La Mesa de les Corts Valencianes interpreta i completa el contingut de les bases abans esmentades.  
Contra la convocatòria, les bases i les actuacions administratives que se'n deriven hom podrà interposar recurs davant la Mesa de les Corts Valencianes, en el termini d'un mes comptador l'endemà de la publicació, segons el que hi ha previst en l'article 66 dels Estatuts de Govern i Règim Interior de les Corts Valencianes.  
Cosa que es publica perquè siga coneguda, de conformitat amb el que estableix l'article 91.1 del Reglament de les Corts Valencianes.  
València, 10 de gener de 1995.- El president: Antoni Garcia i Miralles.  
ANNEX I  
Programa tercer exercici  
Tema 1. La Constitució espanyola de 1978. Estructura. Drets i deures fonamentals.  
Tema 2. La Corona. Les Corts Generals. El poder judicial. El govern i l'administració.  
Tema 3. L'Estatut d'Autonomia de la Comunitat Valenciana. Institucions: el Síndic de Greuges, la Sindicatura de Comptes, el Consell Valencià de Cultura.  
Tema 4. El president de la Generalitat: funcions. El Govern Valencià: composició i funcions.  
Tema 5. Les Corts Valencianes. Composició i funcions. Els grups parlamentaris.  
Tema 6. La presidència i els òrgans de govern de les Corts Valencianes. El president: elecció i funcions. La Mesa: composició i funcions. La Junta de Síndics. La Diputació Permanent.  
Tema 7. Funcionament de les Corts: el ple. Les comissions. Classes. Les sessions i la convocatòria d'aquestes.  
Tema 8. Els Estatuts de Govern i Règim Interior de les Corts Valencianes. Organització dels serveis. Òrgans competents en matèria de personal. Drets i deures dels funcionaris de les Corts Valencianes.  
ANNEX III  
Model de sol·licitud  
Concurs-oposició per a cobrir places de ... de les Corts Valencianes  
Convocatòria de data ...  
Primer cognom ...  
Segon cognom ...  
Nom ...  
Data de naixement ...  
Nacionalitat ...  
Document nacional d'identitat ...  
Domicili ...  
Població ... CP ...  
Telèfon ...  
El/la sotasignat/da declara que reuneix tots i cadascun dels requisits indicats en la base segona de la convocatòria, els quals acredita documentalment d'acord amb la base setena.  
València, ... d ... de ...  
PRESIDèNCIA DE LES CORTS VALENCIANES